作者:白居易
標題:詠興五首：出府歸吾廬
內容:出府歸吾廬，靜然安且逸。更無客幹謁，時有僧問疾。家僮十餘人，櫪馬三四匹。慵發經旬臥，興來連日出。出遊愛何處，嵩碧伊瑟瑟。況有清和天，正當疏散日。身閑自為貴，何必居榮秩。心足即非貧，豈唯金滿室。吾觀權勢者，苦以身徇物。炙手外炎炎，履冰中慄慄。朝饑口忘味，夕惕心憂失。但有富貴名，而無富貴實。